Nǫ̀htsı̨ dzęę̀ k'e xèhts'ǫ̀ łą̀ą nègı̨ı̨de ekò Israel got'ı̨į̀ gha k'aodèe ts'àgeejı̨ t'à edets'ǫdaànìgį̀ı̨hgè.
Hǫtsaa Zezì gonı nàwo,
hadı,
“Naxıxè sìghà welè!”
gòhdı.
Hadı tł'axǫǫ̀,
edılà eyıts'ǫ edechǫǫ̀ ghàgı̨ı̨dà agǫ̀ǫ̀là.
Wecheekeè gıts'ǫ K'àowo at'ı̨ nàgeèhzhį̀ ekò gınà t'à gınà.
Zezì k'achı̨ hagòhdı,
“Naxıxè sìghà welè!
Setà jǫ ts'ǫ̀ sı̨ı̨hɂà xèht'eè dǫ ts'ǫ̀ naxeehɂa ha,”
gòhdı.
Hadı tł'axǫǫ̀ gok'e whehsò,
hagòhdı,
“Yedàyeh Nezı̨ı̨ naxık'e awede.
Dǫ gıhołı̨į̀ gıghǫ nahoahłe nı̨dè,
gıhołı̨į̀ gıghǫ nahoezhe ha;
dǫ gıhołı̨į̀ gıghǫ nahoahła-le nı̨dè gıhołı̨į̀ gıghǫ nahoezhe ha-le,”
gòhdı.
Zezì Thomas ts'ǫ̀ wègoèht'į̀
Thomas (Ełèchǫekèa wìyeh) Zezì wecheekeè hoònǫ-daats'ǫ̀-nàke gı̨ı̨lı̨ı̨ sìı ededı̨ ı̨łè hǫt'e.
Zezì gots'ǫ̀ wègoèht'į̀ ekò Thomas eyı wheda-le ı̨lè.
Eyıt'à Zezì wecheekeè hagıìhdı,
“Gots'ǫ̀ K'àowo wets'aɂı̨,”
gedı.
Hanìkò Thomas gots'ǫ̀ hadı,
“Wılà gotsè k'è gòɂǫǫ selakw'ǫǫ̀ t'à daehchì lenǫsıı eyıts'ǫ sılà t'à wechǫǫ̀ k'e wekaà daehchì lenǫsıı segha ehkw'ı-ahodı ha nıìle,”
gòhdı.
Įłè dzęahta k'ehǫǫwo tł'axǫǫ̀ k'achı̨ wecheekeè goyìı geèhkw'e.
Ekò Thomas goxè wheda.
Eneèdo kò Zezì goyaèhtła,
gonı nàwo,
hadı,
“Naxıxè sìghà welè!”
gòhdı.
Thomas ts'ǫ̀ hadı,
“Sılà ghàı̨da,
nelakw'ǫǫ̀ jǫ nìı̨chı.
Nılà t'à sechǫǫ̀ daı̨chı.
Nınì nàtso xè negha ehkw'ı-ahodı welè,”
Zezì yèhdı.
Thomas yets'ǫ̀ hadı,
“Sets'ǫ̀ K'àowo eyıts'ǫ Senǫ̀htsı̨ anet'e!”
yèhdı.
Zezì yets'ǫ̀ hadı,
“Seghànedà t'à negha ehkw'ı-ahodı.
Hanìkò amìı saɂı̨-le kò wegha ehkw'ı-ahodıı sìı wexè sìghà hǫt'e,”
yèhdı.
Zezì edecheekeè godaà enıìyah eyıì-le łǫ hòèhtsı̨ hanìkò hazǫǫ̀ dıı nı̨htł'è k'e dek'eèhtł'è-le.
Hanìkò ayìı dek'eèhtł'èe sìı naxıgha adlà hǫt'e.
Zezì,
Nǫ̀htsı̨ Weza,
Chrıst hǫt'ee sìı,
eyı naxıgha ehkw'ı-ahodı gha dek'eèhtł'è hǫt'e.
Naxıgha ehkw'ı-ahodı nı̨dè Zezì wets'ıhɂǫ̀ welǫ whìle ts'ǫ̀ aahda ha.